L-UE ser tintroduċi regoli ġodda li ser jiżguraw li prodotti li jitqiegħdu fis-suq uniku jkunu sikuri u konformi mal-leġislazzjoni tal-UE li tħares l-interessi tal-pubbliku, bħas-saħħa u s-sikurezza b'mod ġenerali, is-saħħa u s-sikurezza fuq il-post tax-xogħol, il-konsumaturi, l-ambjent u s-sigurtà pubblika. Il-Kumitat tar-Rappreżentanti Permanenti tal-Kunsill illum approva ftehim proviżorju li ntlaħaq fis-7 ta' Frar bejn il-presidenza Rumena tal-Kunsill u rappreżentanti tal-Parlament Ewropew dwar proposta għal regolament li jsaħħaħ l-infurzar tar-regoli tal-UE għal prodotti mhux konformi, filwaqt li jżid il-fiduċja tal-konsumaturi u utenti aħħarin oħrajn fil-prodotti li jitqiegħdu fis-suq tal-UE. Ir-regolament: jikkonsolida l-qafas eżistenti għal attivitajiet tas-sorveljanza tas-suq; jindirizza l-isfidi tal-kummerċ elettroniku u l-kummerċ online internazzjonali; iħeġġeġ azzjonijiet konġunti mill-awtoritajiet tas-sorveljanza tas-suq minn diversi stati membri; jintroduċi fluss tax-xogħol għalkollox diġitali biex jittejjeb l-iskambju ta' informazzjoni bejn l-awtoritajiet u l-Kummissjoni; joħloq qafas imsaħħaħ għall-kontrolli fuq prodotti li jidħlu fis-suq uniku u għal kooperazzjoni mtejba bejn l-awtoritajiet tas-sorveljanza tas-suq u l-awtoritajiet doganali. Passi li jmiss It-test li ntlaħaq qbil dwaru, wara l-iskrutinju tas-soltu tiegħu mill-ġuristi/lingwisti, ser jitressaq quddiem il-Parlament Ewropew u l-Kunsill għall-adozzjoni formali. Informazzjoni Ġenerali Fi ħdan is-suq uniku, il-moviment liberu tal-merkanzija hu l-aktar libertà żviluppata minn fost l-erba' libertajiet fundamentali kollha. Dan jiġġenera madwar 25% tal-PDG tal-UE u 75% tal-kummerċ f'merkanzija bejn l-istati membri tal-UE. L-UE tirrappreżenta madwar wieħed minn sitta tal-kummerċ dinji f'merkanzija. Fl-2015, il-kummerċ f'merkanzija bejn l-istati membri tal-UE ġie vvalutat li jilħaq it-EUR 3 063 biljun. L-għan hu li s-suq intern jaħdem aħjar bil-ħsieb li jiġi żgurat li jsiru disponibbli prodotti konformi biss. Prodotti mhux konformi li jidħlu fis-suq tal-UE jgħawġu l-kompetizzjoni u jqiegħdu lill-konsumaturi u lill-utenti aħħarin professjonali f'riskju. In-negozji spiss ikunu attivi kemm fi ħdan l-UE kif ukoll madwar id-dinja, u l-ktajjen ta' provvista moderni qed jevolvu rapidament, inkluż bejgħ mill-bogħod. L-awtoritajiet tas-sorveljanza tas-suq jaġixxu fl-interess tal-operaturi ekonomiċi, l-utenti aħħarin, u tal-pubbliku ġenerali, biex jiżguraw li jitħarsu l-interessi tal-pubbliku koperti mil-leġislazzjoni rispettiva tal-UE dwar l-armonizzazzjoni tal-prodotti. Filwaqt li jwettqu l-attivitajiet tagħhom, l-awtoritajiet tas-sorveljanza tas-suq jiżguraw livell għoli ta' trasparenza u jagħmlu disponibbli lill-pubbliku kull informazzjoni li jqisu rilevanti sabiex jitħarsu l-interessi tal-utenti aħħarin fl-Unjoni. Ir-Regolament dwar is-sorveljanza tas-suq u l-konformità huwa parti mill-hekk imsejjaħ "Pakkett dwar il-prodotti", li kien fih ukoll il-proposta għal regolament tal-Parlament Ewropew u tal-Kunsill dwar ir-rikonoxximent reċiproku ta' prodotti kummerċjalizzati legalment fi stat membru ieħor, konkluża b'suċċess fl-2018. Tista' taqra t-test li ntlaħaq qbil dwaru hawn Komunikazzjoni tal-Kummissjoni dwar il-pakkett dwar il-prodotti